लाला लाजपत राय कॉलोनी में लेडी डॉन की सरेराह गला रेतकर हत्या
रायसेन रोड स्थित लाला लाजपत राय कॉलोनी में मंगलवार रात एक बदमाश ने सरेराह एक युवती की गला रेतकर हत्या कर दी। महिला दिवस से एक दिन पहले हुई वारदात के वक्त वह अपने परिचित के साथ स्कूटर से घर लौट रही थी। युवती हफ्तेभर पहले ही गांजा तस्करी के आरोप में जेल से छूटी थी। पिपलानी क्षेत्र में उसे लेडी डॉन के नाम से जाना जाता था। अशोका गार्डन पुलिस को हमले के पीछे उसके एक परिचित पर ही शक है। चांदबड़ निवासी सुनीता सिंह (25) पिपलानी इलाके में पान की गुमठी चलाती थी। डीआईजी डॉ. रमन सिंह सिकरवार के मुताबिक मंगलवार रात करीब सवा आठ बजे सुनीता दुकान बंद कर घर लौट रही थी। लाला लाजपत राय कॉलोनी में राधाकृष्णन मंदिर के पास बाइक सवार एक बदमाश ने उसे हाथ देकर रोका। शेष | पेज 13 पर
इसके बाद बदमाश ने ताबड़तोड़ उसके गले पर चाकू से वार कर दिए। वारदात के बाद बदमाश बाइक लेकर भाग निकला। वहां से गुजर रहे एक राहगीर ने अशोका गार्डन पुलिस को सूचना दी। पुलिस मौके पर पहुंची तो खून से लथपथ सुनीता सड़क पर पड़ी थी। पास ही नशे में धुत उसका साथी खड़ा था। पुलिस ने शव को पोस्टमार्टम के लिए भेज दिया।
लेडी डॉन के नाम से थी मशहूर :
एसपी साउथ सिद्धार्थ बहुगुणा ने बताया कि सुनीता के खिलाफ कई अपराध दर्ज हैं। उसका आपराधिक रिकॉर्ड भी खंगाला जा रहा है। पिपलानी क्षेत्र में उसे लेडी डॉन के नाम से जाना जाता था। उसकी गिरफ्तारी के बाद इलाके के लोगों ने पिपलानी पुलिस को बधाइयां भी दी थीं।
पुलिस को किसी करीबी पर ही शक
भाई का आरोप- पुरानी रंजिश में कर दी मेरी बहन की हत्या
पिपलानी पुलिस ने सुनीता को उसके साथी मंसूर खान के साथ बीती 4 फरवरी को गिरफ्तार किया था। गांजा तस्करी के मामले में मंसूर फिलहाल जेल में है, जबकि सुनीता को 10 दिन पहले जमानत मिल गई थी। वारदात की सूचना पर सुनीता का भाई शक्ति मौके पर पहुंचा। उसके अनुसार, सुनीता को किसी से 10 हजार रु. लेने थे। उसकी कुछ लोगों से रंजिश भी चल रही थी। सुनीता के बड़े भाई दुर्गा ठाकुर को बजरिया पुलिस ने दो दिन पहले ही अवैध शराब के साथ गिरफ्तार किया था। हालांकि, जांच के दौरान पुलिस का शक मंसूर के एक करीबी पर गहरा गया है।
bho_Deva hin_Deva hin_Deva bho_Deva hin_Deva hin_Deva hin_Deva hin_Deva